༄༅།།སྤྱི་ལོ༢༠༡༤ལོའི་ལོ་ལ་ཉིན་གཅིག་ལས་མ་ལྷག་པར་བགྲང་བྱ་གསར་པ་ཞིག་གི་སྒོ་ཐེམ་ལ་གོམ་པ་ཕྱེད་ཙམ་སྤོས་ཡོད་པའི་ཉིན་འདིར་བོད་ཡིག་གི་མི་རིགས་ཀྱི་རྩོམ་རིག་རྩོམ་སྒྲིག་ཁང་གིས་ད་ལོའི་ལོ་གཅིག་རིང་ལ་དུས་དེབ་འདི་གས་བླངས་པའི་འབྲས་བུ་ལ་ལོ་རྩིས་ལེན་པ་དང་རྩོམ་གྱི་ལྗགས་ཕྱེ་བསྩལ་བའི་རྩོམ་པ་པོ་དག་ལ་བཀའ་དྲིན་སྐུ་དྲིན་ཞུ་བའི་ཚུལ་དུ་ལོ་འདིའི་ནང་གི་དུས་དེབ་བཅུ་གཉིས་ཀྱི་སྟེང་དུ་སྤེལ་བའི་བརྩམས་ཆོས་དག་ལ་ཐོག་མར་ལེགས་ཤོས་བཅོ་ལྔར་ཉེ་བ་བདམས་ཤིང་དེ་ནས་བོད་ཀྱི་རྩོམ་ལ་མཁས་པ་རེ་གཉིས་གདན་དྲངས་ཏེ་བློ་གཟུ་བོའི་ངང་དུ་རྩོམ་གང་གི་ཡི་གེའི་ལེགས་ཉེས་དང་རྩལ་གྱི་མཐོ་དམན་དང་བསྒྱུར་རྩལ་གྱི་བཟང་ངན་བཅས་གཞི་རུ་བཞག་པའི་ཁར་ན་ནིང་དང་གཞེས་ནིང་བྱ་དགའ་ཐོབ་པའི་རྩོམ་པ་པོ་དག་མི་གདམ་པའི་ཚད་གཞི་བཟོས་ཏེ་ཡང་ཡང་དཔྱད་པའི་མཐར་གསར་དུ་བརྩམས་པའི་རྩོམ་གཉིས་དང་འགྱུར་རྩོམ་གཉིས་དང་གཞན་ཀྲུང་གོའི་རྨི་ལམ་ཞེས་པའི་ལེ་ཚན་གྱི་རྩོམ་གཅིག་བཅས་བསྡོམས་རྩོམ་ལེགས་ཤོས་ལྔ་ལ་ད་ལོའི་ལོ་མཇུག་གི་བྱ་དགའ་ཐོབ་པ་གཤམ་གསལ་ལྟར་ཡིན་ཞིང་གདམ་བྱའི་མི་གྲངས་ཀྱི་ཆ་ནས་མ་གཏོགས་ད་ལོའི་དུས་དེབ་ཏུ་རྩོམ་པ་པོ་མང་པོ་ཞིག་གི་བརྩམས་ཆོས་ལེགས་ཤོས་དག་སྤེལ་ཡོད་པར་བྱ་དགའ་འདི་ཐོབ་ཆོག་ཆོག་ཡིན་པས་བྱ་དགའ་མ་ཐོབ་པའི་རྩོམ་པ་པོ་དག་ལའང་ལོ་འདི་འགར་མི་རིགས་ཀྱི་རྩོམ་རིག་ལ་གཟིགས་སྐྱོང་དང་ཐུགས་ཁུར་གནང་བར་ཞེ་ཐག་པ་ནས་ཐུགས་རྗེ་ཆེ་ཞུ་རྒྱུ་ལགས་སོ།།